钦定古今图书集成/明伦汇编/官常典/第327卷 > 大学衍义补 > 卢士宗
## 钦定古今图书集成/明伦汇编/官常典/第327卷 > 大学衍义补 > 卢士宗

按《宋史》本传：“士宗，字公彦，潍州昌乐人。举五经，历审
刑院详议、编敕删定官，提点江西刑狱，侍讲杨安国以经术荐之，仁宗御延和殿，诏讲官悉升殿，听其讲
《易》。明日，复命讲《泰卦》，又诏经筵官及仆射贾昌朝听
之。授天章阁侍讲，赐三品服，加直龙图阁、天章阁待
制，判流内铨。李参、郭申锡有决河讼，诏士宗劾之。士”
宗言“两人皆为时用，有罪当验问，不宜逮鞫。”于是但
黜申锡为州。进龙图阁直学士、知审刑院、通进银台
司。仁宗神主祔庙，礼院请以太祖、太宗为一世而增
一室，以备天子事七世之礼。诏两制与礼官考议，孙
抃等欲如之。士宗以为：“在《礼》，太祖之庙，万世不毁，其
馀昭穆，亲尽即毁，示有终也。自汉以来，天子受命之
初，太祖尚在三昭三穆之次，祀四世或六世。其以上
之主属虽尊于太祖，亲尽则迁。”故汉元帝之世，瘗太
上庙主于国。魏明帝迁处士主于园邑；晋武惠祔庙，
迁征西、豫州府君。大抵过六世则迁其主，盖太祖已
正东向之位，则并三昭三穆为七世矣。唐高祖初祀
四世，太宗增祀六世，“太宗祔庙，则迁弘农府君；高宗
祔庙，又迁宣帝，皆前世成法。惟明皇九庙，祀八世，于
事为不经。今大行祔庙，禧祖亲尽当迁，于典礼为合，
不当添展一室。”诏抃等再议，卒从八世之说。议者咎
之。出知青州，又辞，英宗曰：“学士忠纯之操，朕所素知，
岂当久处外命？”再对，及见论知人安民之要，劝帝守
祖宗法，御史言其罕通吏事，且衰病，改沂州。熙宁初，
以礼部侍郎致仕，卒，年七十一。士宗以儒者长刑名
之学，而主于仁恕，故在刑部、审刑，前后十数年。